CELEX: 32017R0208
Language: el
Date: 2016-10-31 00:00:00
Title: Κατ' εξουσιοδότηση κανονισμός (ΕΕ) 2017/208 της Επιτροπής, της 31ης Οκτωβρίου 2016, για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις συμπληρωματικές εκροές ρευστότητας που αντιστοιχούν σε ανάγκες παροχής εξασφαλίσεων που προκύπτουν από τον αντίκτυπο σεναρίου δυσμενών εξελίξεων στην αγορά στις συναλλαγές παραγώγων ενός ιδρύματος (Κείμενο που παρουσιάζει ενδιαφέρον για τον ΕΟΧ )

8.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 33/14
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/208 ΤΗΣ ΕΠΙΤΡΟΠΉΣ
   της 31ης Οκτωβρίου 2016
   για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις συμπληρωματικές εκροές ρευστότητας που αντιστοιχούν σε ανάγκες παροχής εξασφαλίσεων που προκύπτουν από τον αντίκτυπο σεναρίου δυσμενών εξελίξεων στην αγορά στις συναλλαγές παραγώγων ενός ιδρύματος
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 423 παράγραφος 3 τέταρτο εδάφιο,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 423 παράγραφος 3 του κανονισμού (ΕΕ) αριθ. 575/2013, τα πιστωτικά ιδρύματα προσθέτουν συμπληρωματική εκροή που αντιστοιχεί σε ανάγκες παροχής εξασφαλίσεων που θα προέκυπταν από τον αντίκτυπο σεναρίου δυσμενών εξελίξεων στην αγορά στις συναλλαγές παραγώγων, τις συναλλαγές χρηματοδότησης και άλλες συμβάσεις του ιδρύματος εφόσον είναι ουσιώδεις. Λαμβάνοντας υπόψη τα ζητήματα σχετικά με τον «ουσιώδη» χαρακτήρα, υπάρχει επείγουσα ανάγκη να προσδιοριστεί η συμπληρωματική εκροή που αντιστοιχεί σε ανάγκες εξασφάλισης που θα προέκυπταν από τον αντίκτυπο σεναρίου δυσμενών εξελίξεων στην αγορά στις συναλλαγές παραγώγων του ιδρύματος, ενώ ο «ουσιώδης» χαρακτήρας των αναγκών παροχής εξασφαλίσεων που θα προέκυπταν από τον αντίκτυπο σεναρίου δυσμενών εξελίξεων στην αγορά στις συναλλαγές χρηματοδότησης του ιδρύματος και σε άλλες συμβάσεις θα εξεταστεί σε επόμενο στάδιο.
            
         
               (2)
            
            
               Δεδομένου ότι το άρθρο 423 παράγραφος 3 του κανονισμού (ΕΕ) αριθ. 575/2013 αναφέρεται σε ανάγκες παροχής εξασφαλίσεων, οι κανόνες που πρέπει να θεσπιστούν θα πρέπει να περιορίζονται στις συναλλαγές παραγώγων που είναι εξασφαλισμένες, συμπεριλαμβανομένων εκείνων που λήγουν εντός 30 ημερών.
            
         
               (3)
            
            
               Προκειμένου να εξασφαλιστούν ίσοι όροι ανταγωνισμού για τα χρηματοπιστωτικά ιδρύματα και τις αγορές παραγώγων, ο υπολογισμός των συμπληρωματικών εκροών εξασφαλίσεων θα πρέπει να βασίζεται στην παρελθοντική προσέγγιση για μεταβολές στην αξία της αγοράς την οποία ανέπτυξε η Επιτροπή της Βασιλείας για την τραπεζική εποπτεία («BCBS») για τον καθορισμό των εν λόγω συμπληρωματικών εκροών εξασφαλίσεων, η οποία χρησιμοποιεί για τον σκοπό αυτόν τη μεγαλύτερη συνολική καθαρή εκροή ή εισροή εξασφαλίσεων που πραγματοποιήθηκε κατά τη λήξη όλων των περιόδων 30 ημερών κατά τη διάρκεια των προηγούμενων 24 μηνών σε επίπεδο χαρτοφυλακίου.
            
         
               (4)
            
            
               Η Ευρωπαϊκή Αρχή Τραπεζών («ΕΑΤ») υπέβαλε στην Επιτροπή σχέδιο ρυθμιστικών τεχνικών προτύπων. Ωστόσο, σύμφωνα με τη διαδικασία που προβλέπεται στο άρθρο 10 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (2), η Επιτροπή ενημέρωσε την ΕΑΤ για την πρόθεσή της να μην εγκρίνει το εν λόγω σχέδιο ρυθμιστικών τεχνικών προτύπων, εξηγώντας τους λόγους της μη έγκρισης. Η ΕΑΤ υπέβαλε εκ νέου το σχέδιο ρυθμιστικών τεχνικών προτύπων υπό τη μορφή επίσημης γνώμης, αποδεχόμενη την προσέγγιση που πρότεινε η Επιτροπή, η οποία βασίζεται αυστηρά στην παρελθοντική προσέγγιση της BCBS.
            
         
               (5)
            
            
               Ο παρών κανονισμός βασίζεται στο σχέδιο ρυθμιστικών τεχνικών προτύπων που υπέβαλε εκ νέου η ΕΑΤ στην Επιτροπή.
            
         
               (6)
            
            
               Η ΕΑΤ διεξήγαγε ανοικτές δημόσιες διαβουλεύσεις σχετικά με το σχέδιο ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και οφέλη και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ουσιώδης χαρακτήρας των συναλλαγών παραγώγων ενός ιδρύματος
   1.   Οι συναλλαγές παραγώγων ενός ιδρύματος θεωρούνται ουσιώδεις για τους σκοπούς του άρθρου 423 παράγραφος 3 πρώτο εδάφιο του κανονισμού (ΕΕ) αριθ. 575/2013, όταν το συνολικό ονομαστικό ποσό των εν λόγω συναλλαγών έχει υπερβεί το 10 % των καθαρών εκροών ρευστότητας, όπως αναφέρεται στο άρθρο 412 παράγραφος 1 του κανονισμού (ΕΕ) αριθ. 575/2013 ανά πάσα στιγμή κατά τα προηγούμενα δύο έτη.
   2.   Για τους σκοπούς της παραγράφου 1, οι καθαρές εκροές ρευστότητας υπολογίζονται χωρίς το στοιχείο της συμπληρωματικής εκροής που αναφέρεται στο άρθρο 423 παράγραφος 3 πρώτο εδάφιο του κανονισμού (ΕΕ) αριθ. 575/2013.
   Άρθρο 2
   Υπολογισμός της συμπληρωματικής εκροής που αντιστοιχεί σε ανάγκες παροχής εξασφαλίσεων που προκύπτουν από τον αντίκτυπο σεναρίου δυσμενών εξελίξεων στην αγορά στις συναλλαγές παραγώγων ενός ιδρύματος
   1.   Η συμπληρωματική εκροή που αντιστοιχεί σε ανάγκες παροχής εξασφαλίσεων, που προκύπτουν από τον αντίκτυπο σεναρίου δυσμενών εξελίξεων στην αγορά στις συναλλαγές παραγώγων ενός ιδρύματος που θεωρούνται ουσιώδεις, κατ' εφαρμογή του άρθρου 1 του παρόντος κανονισμού, είναι η μεγαλύτερη απόλυτη καθαρή ροή εξασφαλίσεων 30 ημερών που πραγματοποιήθηκε κατά τη διάρκεια των 24 μηνών που προηγούνται της ημερομηνίας υπολογισμού της απαίτησης κάλυψης της ρευστότητας, η οποία αναφέρεται στο άρθρο 412 παράγραφος 1 του κανονισμού (ΕΕ) αριθ. 575/2013.
   2.   Τα ιδρύματα μπορούν να αντιμετωπίζουν τις εισροές και τις εκροές συναλλαγών σε καθαρή βάση, μόνον όταν αυτές πραγματοποιούνται με την ίδια σύμβαση-πλαίσιο συμψηφισμού. Η απόλυτη καθαρή ροή εξασφαλίσεων βασίζεται τόσο στις εκροές όσο και στις εισροές που πραγματοποιήθηκαν, ο δε συμψηφισμός υπολογίζεται στο επίπεδο του χαρτοφυλακίου του ιδρύματος.
   Άρθρο 3
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Οκτωβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 27.6.2013, σ. 1.
   
      (2)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).